Papersnake/gushiwen huggingface dataset:
和成修堂见寄吟稿韵二首
陈杰（宋代）

犹忆朝天晓漏迟，龙蛇暖日动旌旗。
此生那复赓酬乐，风雪天涯各锻诗。
洞天曲
唐文凤（明代）

天下洞天三十六，茆家兄弟来句曲。至今虹光贯斗牛，药炉九转还丹伏。

三峰直走如惊龙，落日倒射青芙蓉。刚风吹老琼花折，书传云锦来金童。

功成寄语远游客，好访山中一区宅。归来管领旧烟霞，长啸数声秋月白。
北固 其二
言娱卿（清代）

江介西风日夜闻，城头落叶草纷纷。楚天萧瑟秋无际，吴渚微茫望不分。

潮落鼋鼍沈海气，霜清鹰隼下蛮云。苍然暝色淮东满，独倚危栏到夕曛。
除夜
吴锡畴（宋代）

守岁儿童语笑频，老翁醉拥地炉春。
欠伸起唤梅花说，明日平头五十人。
杭山八景
章鉴（宋代）

内史名题古钓台，高风凛凛势崔嵬。
晚烟杨柳垂青缕，春雨桃崔点绿苔。
百尺丝纶波荡漾，一宗诗派水潆洄。
何时来借閒灯览，涤尽尘襟万斛埃。
别王伯高
陆游（宋代）

冷落何人肯见寻，断弦尘匣愧知音。
倾家酿酒犹嫌少，入海求知未厌深。
薄宦簿书常衮衮，中年光景易駸駸。
香奁赠别非无意，共约跏趺看此心。
五君咏五首。苏许公瑰
张说（唐代）

许公信国桢，克美具瞻情。百事资朝问，三章广世程。

处高心不资，临节自为名。朱户传新戟，青松拱旧茔。

凄凉丞相府，馀庆在玄成。
古别离五首·臞菴李侍郎
白玉蟾（宋代）

有婉孤山梅，香根寄霜雪。
早被东皇知，占断西湖月。
天风何狼籍，吹付寿阳人。
骑箕弃鼎鼐，百花空自春。
鹧鸪天（荆州都倅·生日）
周紫芝（宋代）

读尽牙签玉轴书。不知门外有围蔬。借令未解銮坡去，也合雠书在石渠。

微雨后，小寒初。满斟长寿碧琳腴。不须更问荆州路，便上追锋御府车。
新晴
方回（元代）

女伴新晴喜晒衣，老人閒步览春晖。
隔篱一树桃花发，初见今年粉蝶飞。
思旧游有感
李中（五代）

长忆衔杯处，酕醄尚未阑。江南正烟雨，楼上恰春寒。

好树藏莺密，平芜彻野宽。如今无处觅，音信隔波澜。
次林子长教授韵
陈造（宋代）

伯主或能尊九九，饿录恐复办多多。
盘姗勃窣不快意，铅刀一割君谓何。
桥
李峤（唐代）

乌鹊填应满，黄公去不归。势疑虹始见，形似雁初飞。

妙应七星制，高分半月辉。秦王空构石，仙岛远难依。
自越趋明上虞道中和季申梅四首 其一
赵鼎（宋代）

关山戎马信音稀，肠断无人寄一枝。沾酒西城联骑入，上林踏雪探春时。
夏日偶书
释德洪（宋代）

草树扶疏夏簟清，梦惊斗雀堕空庭。过墙雌竹已数子，出屋耄蕉终百龄。

雷后怒云鱼尾赤，林梢剩水鸭头青。都无伎俩酬闲寂，谩搭伽梨自诵经。
入剑门作寄杜杨二郎中时二公并为杜元帅判官
岑参（唐代）

不知造化初，此山谁开坼。
双崖倚天立，万仞从地劈。
云飞不到顶，鸟去难过壁。
速驾畏岩倾，单行愁路窄。
平明地仍黑，停午日暂赤。
凛凛三伏寒，巉巉五丁迹。
与时忽开闭，作固或顺逆。
磅礴跨岷峨，巍蟠限蛮貊。
星当觜参分，地处西南僻。
陡觉烟景殊，杳将华夏隔。
刘氏昔颠覆，公孙曾败绩。
始知德不修，恃此险何益。
相公总师旅，远近罢金革。
杜母来何迟，蜀人应更惜。
暂回丹青虑，少用开济策。
二友华省郎，俱为幕中客。
良筹佐戎律，精理皆硕画。
高文出诗骚，奥学穷讨赜。
圣朝无外户，寰宇被德泽。
四海今一家，徒然剑门石。
谒贾太传祠作 其二
何乔新（明代）

经国材猷迥绝伦，春秋以后见斯人。谁知一代兴王佐，遽作三湘放逐臣。

斜日坐隅来怪鸟，寒烟江上吊灵均。须知穷达皆由命，何用悲伤自殒身。
长洲遣兴
王禹偁（宋代）

妻儿莫笑甑中尘，只患功名不患贫。
自觉有文行古道，可能无位泰生民。
烟村旧业劳归梦，雪屋孤灯照病身。
投老绿袍未休去，九重天子用平人。
壶中天（寿月溪）
张炎（宋代）

波明昼锦，看芳莲迎晓，风弄晴碧。乔木千年长润屋，清荫图书琴桑攥虾须帘卷，瑶草秋无色。和熏兰麝，彩衣欢拥诗伯。

溪上燕往鸥还，笔床茶灶，筇竹随游屐。闲似神仙闲最好，未必如今闲得。书染芝香，驿传梅信，次第来云北。金尊须满，月光长照歌席。
饮酒
晁说之（宋代）

与君厌苦洛阳尘，望断今朝那得亲。
为问红旗白马客，何如左蔗右螯人。
醉来无意诛谗鬼，醒後倾身事麴神。
辜负景锺勋业志，杜康庙里作忠臣。
题刘唐臣新葺池亭
释绍嵩（宋代）

刘郎潇洒水为居，水碧山青画不如。
绿竹可供公子钓，紫鳞时掣季膺鱼。
幽寻胜事鸟窥牖，闲卧临窗燕拂书。
触目韶华总诗本，放怀端与世情疏。
病起
萧立之（宋代）

柳暗春归近，窗明夕照回。悠悠度长日，稍稍远飞埃。

山雾晴仍湿，园花落更开。经旬欲断酒，门巷只苍苔。
送光禄寺卿李君之南京兼柬王宗贯
刘珝（明代）

而我相交三十霜，长年联佩簉鸳行。芳邻旧接金门右，尚宝常擎御座傍。

最喜迁官符众望，更怜将母过仙乡。南都想会王司马，云树相思不暂忘。
题长平驿壁
董文骥（明代）

上党南来狼孟城，连山地险不利兵。鼠斗穴中勇者胜，父书能读徒空名。

赵王何愚赵人哭，国中壮士尽长平。土花血碧拾金戟，战场处处今人耕。

已降杀尽为鬼雄，前有锐头后重瞳。杜邮之土乌江水，剑且赐兮船自舣，六十万人含笑死。
梅花
赵孟頫（元代）

潇洒江梅似玉人，倚风无语澹生春。曲中桃叶元非侣，梦里梨花恐未真。
普义上人
释祖钦（宋代）

云门普。赵州无。
二字一义，茄子落苏。
提起便会，直入圣贤阃域。
声前拟议，未免者也之乎。
且听端的下个註脚，俱。
次韵刘文饶题绝尘亭诗
郭印（宋代）

斜斜远树绕江头，十里平波似不流。
更欲寻源穿窈窕，一蓑烟雨羡渔舟。
早春游东山石洞
孙子秀（宋代）

穹石丹崖出，攒峰万壑回。
古苔阴洞寂，新雨绿波开。
渡绝移丛篠，飞春泛落梅。
东山有夙尚，且尽手中杯。
春雪
秦韬玉（唐代）

云重寒空思寂寥，玉尘如糁满春朝。片才著地轻轻陷，

力不禁风旋旋销。惹砌任他香粉妒，萦丛自学小梅娇。

谁家醉卷珠帘看，弦管堂深暖易调。
九效·自修
葛立方（宋代）

岁曶曶其欲颓兮，久栖身於幽仄。
虑修名之不立兮，聊广遂於前画。
搴玉英以自修兮，结荣茝以佩之。
服芰制而荷衣兮，又饰之以江蓠。
望阆风之板桐兮，弱水瀰以见隔。
造旬始而觐清都兮，求仙梯而未得。
沐咸池兮，晞发阳阿。
凿井耕田兮，姑击壤以歌。
村庄红豆花诗
钱谦益（清代）

金尊檀板落花天，乐府新翻《红豆篇》。取次江南好风景，莫教肠断李龟年。
赠曾五行
张明中（宋代）

洪水滔天泛滥秋，鲧汩五行贻帝忧。禹膺天锡箕释囚，洪范五行著九畴。

尔后星家几者流，车载斗量二百州。是中谈吐俱悠悠，曾君独可古人俦。

逢人何许便相投，祸福累累龟告犹。许我诗书晚到头，盐车宁久伏骅骝。

异时果若斯言酬，看君羲和职里独步运星筹。
灯词
姜夔（宋代）

灯已阑珊月色寒，舞儿往往夜深还。
只因不尽婆娑意，更向街心弄影看。
求纸衾
谢枋得（宋代）

避世知无地，危身只信天。
宁持龚胜扇，不着挺之锦。
养性真同道，知心有宿缘。
纸衾加惠絮，晴日卧云边。
蝉鸣黄叶汉宫秋 
赖世陈（清代）

汉苑人何在，秋声水一方。鸣蝉犹抱树，密叶早经霜。

似共吟情犹，先催暮色凉。草随深径绿，烟锁阁门黄。

冷咽怜齐女，雄风忆武皇。苍茫连灞岸，凄切问长杨。

鬓影瑶阶月，琴眠柘馆床。故宫三十六，鸦背几斜阳。
山中对雨
金大车（明代）

高树长风搅夜深，江云挟雨结层阴。
龙含毒雾天俱障，水长重滩石半沉。
乳燕将雏冲黑雾，行人驱马出青林。
自将鼓瑟消贫病，岂怨山中十日霖。
同过友人村居
谢照（清代）

十里轻波泛小舟，眼前景物特清幽。村藏红叶萧萧雨，门对青山面面秋。

市远盘餐能俭约，谈深主客转风流。襄阳旧有重阳例，可许还来就菊不。
六月十夜风月佳甚起坐中庭有作
陆游（宋代）

曼肤汗雨不胜挥，夜景泠然暂解围。
漱罢寒泉甘齿颊，梦回斜月入窗扉。
荷翻小浦孤萤度，露湿危巢倦鹤归。
我亦驭风思远适，岳阳楼上酹湘妃。
偈颂三十首
释慧晖（宋代）

少室胡僧，履子留只。
米树应供，趺子出双。
新丰老人，问杀首座。
大阳兄者，兼养青鹞。
题陈思召醉读东篱小影 其二
许传霈（清代）

此君醉后好风裁，背指黄华蓠外开。还读我书寻我乐，何须送酒白衣来。
和钱员外早冬玩禁中新菊
白居易（唐代）

禁署寒气迟，孟冬菊初坼。新黄间繁绿，烂若金照碧。

仙郎小隐日，心似陶彭泽。秋怜潭上看，日惯篱边摘。

今来此地赏，野意潜自适。金马门内花，玉山峰下客。

寒芳引清句，吟玩烟景夕。赐酒色偏宜，握兰香不敌。

凄凄百卉死，岁晚冰霜积。唯有此花开，殷勤助君惜。
和赵资相
许月卿（宋代）

手托东南半壁天，向天捧诏下搜贤。
尘沙骑鹤征鸿倦，衢道乘搜病骥先。
玉陛九重将玉立，珠帘十昊看珠联。
状元宰相平生事，雅意中原愿执鞭。
杂曲歌辞 踏歌词二首
崔液（唐代）

綵女迎金屋，仙姬出画堂。鸳鸯裁锦袖，翡翠帖花黄。

歌响舞分行，艳色动流光。
次韵毛君烧松花六绝 其一
苏辙（宋代）

茅庵纸帐学僧眠，炉爇松花取易然。唯有未能忘酒在，手倾金盏斗垂莲。
赠庄贤良招隐楼三首
项安世（宋代）

主人湖海士，有策欲平戎。
入朝见天子，可以揖三公。
客来忽相惊，见此招隐号。
语客且勿惊，洗耳非我好。
女岂不愿家，鑽穴乃贻罹。
深闺日夜藏，恐辱傅与师。
世态溱洧中，欲挽无此力。
邂逅同志人，相招事蚕绩。
未试即事杂书率用秋日同文馆为首句 其二
张耒（宋代）

名自诸侯选，功收一日长。文章杂蛟蚓，丹墨有炎凉。

平昔曾充贡，酸寒未易忘。书生成底事，饱死笑东方。
寄彦章内翰
李正民（宋代）

少希端木赐，遇事多臆度。老矣智虑衰，所见颇疏略。

都将几许智，铸成一大错。归来自悔咎，俛仰怀愧怍。

经营水云居，逝将老寂寞。为欠草堂资，此计殊牢落。

欣闻故人近，智瓮罗戟槊。坐览江山胜，守彼北门籥。

尝观万卷书，素号精且博。尔雅偶未熟，遂中蟛蜞恶。

那知谢太傅，雅志在丘壑。䆉稏连百顷，场圃正收穫。

黄花已经霜，馀英犹烁烁。仍携缥缈人，有酒可斟酌。

老拙失所望，宛如鱼在涸。鬼笑伯龙贫，人忧颜氏乐。

海濒富虾菜，尚有骄藜藿。妄意苕霅间，数亩躬耕凿。

相望幸不远，鄙吝资发药。扁舟泛烟波，乘兴聊一噱。
寄贾宣州
孔平仲（宋代）

高会当年喜得曹，日陪宴衎自忘劳。力回天地君应惫，心狭乾坤我尚豪。

豕亥论书非素学，子孙干禄有东皋。十年求友相知寡，分付长松荫短蒿。
诚意伯刘公宅同群公宴集得孤字
欧大任（明代）

东阁梅花照玉壶，上公开宴集城隅。汉京授简新词客，燕市衔杯旧酒徒。

盟府勋名班剑在，中天邸第白云扶。长裾不少清狂兴，醉散朱门月色孤。
晓岸
易平湖（宋代）

扁舟晓泊画桥西，风满蓬窗水拍堤。
落舟半山人未起，万蛙声里子规啼。
读东汉
王令（宋代）

汉鼎重炎逆血熬，当时天子亦勤劳。不能乘作唐虞计，未会严陵所谓高。
夜坐荐福寺次王成之韵
裘万顷（宋代）

鞭鸾未暇相追逐，且向只园止君宿。
清谈待得月华生，窗户明明耿残烛。
谁令泉石堕吾前，洗净人间绝与竹。
风帆明发君不留，此乐只应吾所独。
句
赵庚夫（宋代）

诗句日从窗眼写，墨丸夜入枕头收。
寄桐庐李华甫
连文凤（宋代）

客里光阴叹白驹，青山何处故人疏。花开花落难逢笑，潮去潮来莫寄书。

北海酒深时自醉，西湖水浅晚堪渔。新诗忽见因相忆，何日携琴话起居。
忆祁山
陈及祖（清代）

祁山高峨峨，群蛮如聚族。万叠杳霭间，高低骋游目。

九疑相与青，碧云迷其麓。秀色撑晴空，翠黛皴满幅。

想见丹崖翁，此中卜幽筑。何时挂冠去，与子同空谷。
古意
崔萱（唐代）

灼灼叶中花，夏萎春又芳。明明天上月，蟾缺圆复光。

未如君子情，朝违夕已忘。玉帐枕犹暖，纨扇思何长。

愿因西南风，吹上玳瑁床。娇眠锦衾里，展转双鸳鸯。
六月乡城不雨祷赛无应得建康书一雨连半月至以望日丐晴感而有作
洪适（宋代）

苍苍太手熟，岁岁厄吾乡。千里均州县，三旬殊雨旸。

谁云不私覆，乃尔分此疆。遂令远游子，转盼生炎凉。
秋簟
岑徵（明代）

巧工编细箦，选竹自筼筜。著体沿冰滑，宜人入梦凉。

幽栖兼纸帐，朴素各绳床。好与蒲团并，同僧话夜长。
海南百果相续多中土所无纪以绝句 其四
陈宝琛（清代）

甜酸毛鲁孤，细棱如水玉。醒酒得两枚，风味故不俗。
松鹤吟
张凤翔（明代）

养禽贵养鹤，种树贵种松。鹤本辽阳仙，松本徂徕公。

君家老鹤白如雪，万里飞翔乃所悦。君家老松青如山，百围偃蹇那可攀。

鹤兮鹤兮时高举，上寥廓兮下沧渚。西过悬圃啄青泥，不逐鸱鸮争腐鼠。

松兮松兮但孤撑，蟠后土兮参青冥。历谙寒暑百不变，肯与桃李争浮荣。

呜呼此松与此鹤，阅世千年但如昨。
送李廷尉濠梁
王令（宋代）

直道无适可，小官真漫论。
夫君自行义，而我更何言。
独柱难为刀，横流不奈浑。
此心持送子，饮泪档前樽。
怨歌行
虞世南（唐代）

紫殿秋风冷，雕甍落日沉。裁纨凄断曲，织素别离心。

掖庭羞改画，长门不惜金。宠移恩稍薄，情疏恨转深。

香销翠羽帐，弦断凤凰琴。镜前红粉歇，阶上绿苔侵。

谁言掩歌扇，翻作白头吟。
戏作司花谣呈詹进卿大监郎中
杨万里（宋代）

灵君觞客滕王家，鳌头仙人作司花。
仙人一笑春风起，开尽仙司万桃李。
李花冶白桃倡红，坐客桃霞李雪中。
仙人半酣舞造化，风吹雨打千花空。
嫣香菸色付一扫，病菡残英又嫌老。
落花已对春风羞，新花也对春风愁。
姚黄魏紫世无种，且据眼前桃李休。
元应善利真人祠
唐仲友（宋代）

外传炯遗迹，真诰垂微言。
子微有妙笔，罗列丹青传。
我生后诸子，倾心慕真诠。
像设俨如在，白云聊续篇。
贤者之孝二百四十首·班固
林同（宋代）

前烈知纯淑，孤踪愧眇蒙。
果能笔叙传，不枉赋幽通。
逍遥乐·春意渐归芳草
黄庭坚（宋代）

春意渐归芳草。故国佳人，千里信沈音杳。雨润烟光，晚景澄明，极目危栏斜照。梦当年少。对樽前、上客邹枚，小鬟燕赵。共舞雪歌尘，醉里谈笑。

花色枝枝争好。鬓丝年年渐老。如今遇风景，空瘦损、向谁道。东君幸赐与，天幕翠遮红绕。休休，醉乡岐路，华胥蓬岛。
新春二首
刘克庄（宋代）

春说吾去留靡定，又云君醉醒难知。
即愁醉里逃而去，不道先生有醒时。
偈颂五十一首
释道冲（宋代）

瓶锡当年寄此间，山云冉冉水潺湲。
而今重到经行处，一会水云犹俨然。
次亭字韵诗呈秀野丈兼简王宰三首 其一
朱熹（宋代）

不驾朝车叩九扃，独携灵寿向新亭。人言洞里春长在，自庆樽前老复丁。

鱼乐波闲诗欲就，鸿冥天阔酒初醒。晚来却向南堂坐，珍重家山数点青。
题蓉湖春色三首 其一
唐锡晋（清代）

一卷琳琅百媚生，舞衫歌扇谱闲情。板桥旧记休重检，合让蓉湖占盛名。
十二月十三日三桥小雪
方回（元代）

晓楼衾薄梦回频，辟户寒光绝点尘。
各各一篷船未动，差差万瓦屋如新。
高门定有丰醪饩，下里畴能馈粲薪。
邻叟踏泥共煎茗，早云多有望晴人。
贤者之孝二百四十首 其二○○ 狄仁杰
林同（宋代）

狄请使绝域，柳甘易播州。为怜刘母在，深恐郑亲忧。
东陵药堂寄张道士
钱起（唐代）

木落苍山空，当轩秋水色。清旦振衣坐，永吟意何极。

愿言金丹寿，一假鸾凤翼。日夕开真经，言忘心更默。

玄都有仙子，采药早相识。烟霞难再期，焚香空叹息。
归去来集字十首
苏轼（宋代）

富贵良非愿，乡关归去休。
携琴已寻壑，载酒复经丘。
翳翳景将入，涓涓泉欲流。
老农人不乐，我独与之游。
老将
贾岛（唐代）

胆壮乱须白，金疮蠹百骸。旌旗犹入梦，歌舞不开怀。

燕雀来鹰犹，尘埃满箭靫.自夸勋业重，开府是官阶。
即事
严廷珏（清代）

西风吹客鬓，秋色动江隈。一棹入深处，黄花无数开。

壮怀谁说剑，暇日好衔杯。木叶萧萧下，坐看鸿雁来。
宿建德江
孟浩然（唐代）

移舟泊烟渚，日暮客愁新。
野旷天低树，江清月近人。
水调歌头·碧云初返岫
赵善括（宋代）

碧云初返岫，潦水正鸣滩。兰舟容与，歌舞偏称笑中看。烛影烘寒成暖，花色照人如画，一坐有馀欢。酒滟浮金盏，香缕霭雕盘。碧簪横，银漏永，玉樽乾。喧春鼓吹，翠袖起舞佩珊珊。记得山明水秀，何处朝云暮雨，常在梦魂间。多少难言事，都付两眉弯。
九月十五日迩英讲论语终篇赐执政讲读史官燕
苏轼（宋代）

长独坐黄昏谁是伴紫薇花对紫薇郎翌日各以表谢又进诗一篇臣轼诗云绣裳画衮云垂地，不作成王剪桐戏。
日高黄繖下西清，风动槐龙舞交翠。
（迩英阁前有双槐，樛然属地如龙形。
）壁中蠹简今千年，漆书蝌蚪光射天。
诸儒不复忧吻燥，东宫赐酒如流泉。
酒酣复拜千金赐，一纸惊鸾回凤字。
苍颜白发便生光，袖有骊珠三十四。
（臣所赐诗并题目及臣姓名，凡三十四字。
）归来车马已喧阗，争看银钩墨色鲜。
人间一日传万口，喜见云章第一篇。
（上前此未尝以御书赐群臣。
）玉堂昼掩文书静，铃索不摇钟漏永。
莫言弄笔数行书，须信时平由主圣。
犬羊散尽沙漠空，捷烽夜到甘泉宫。
似闻指麾筑上郡，已觉谈笑无西戎。
（时熙河新获鬼章。
是日，泾原复奏夏贼数十万人皆遁去。
）文思天子师文母，终闭玉关辞马武。
小臣愿对紫薇花，试草尺书招赞普。
（谨案唐制：翰林学士带知制诰，许缀中书舍人班。
今臣以知制诰待罪禁林，故得以紫薇为故事。
）
水龙吟（席间诸公有赋，再和）
李曾伯（宋代）

琅琅环佩三千，一楼玉立中端委。瑶琚碾就，襄王故国，屈平遗里。多少铅华，飞琼涂抹，一时＿碎。记少年驰逐。银杯缟带，几番被、鸡呼起。

冷入重貂如水。鬓丝丝、叹非前比。羔儿满泛，狮儿低唱，飘风过耳。冰释边忧，春生民乐，欢形佐史。倩何人蜚奏，五云天上，助吾君喜。
将进酒
黄谏（明代）

将进酒，歌莫停。人生不满百，酒尽还须倾。吁嗟世事只如此，常醉何须誇独醒。

君不见东家有酒不解饮，西邻碌碌劳此生。何如刘伶终日醉，千秋万古留其名。
言怀
王禹偁（宋代）

宦途日日与心违，人事纷纷任是非。
却为游山置行李，渔家船舫道家衣。
句
钱惟演（宋代）

戈矛巡雾夕，铙鼓宴萧晨。
登飞来高处
梁炫（明代）

登高直上最高峰，踏破烟岚路几重。山峭似当人面起，云生偏觉杖头浓。

閒看株树巢归鹤，坐拾昙花制毒龙。翘首九阍何处是，自怜疏散类云踪。
偈颂六十八首
释法薰（宋代）

古人一指头禅，一生受用不尽。
得恁麽明白，得恁麽简径。
灵山这裹不较多，三尺杖子搅黄河。
题新乡王釜厅壁
岑参（唐代）

怜君守一尉，家计复清贫。禄米尝不足，俸钱供与人。

城头苏门树，陌上黎阳尘。不是旧相识，声同心自亲。
林治中近有捕虎之役调以拙诗
郑清之（宋代）

豺狼当道实堪嗔，就乳於菟笑楚臣。
冯妇下车宜众说，将军射石见心真。
渡河应避冯河勇，搏兽终归舞兽仁。
他日朕虞须命益，九官济济定相亲。
列子陈图南二图 其二
张宁（明代）

云台观下树离离，一枕清眠梦觉时。却笑世间疲卧客，劳昏常自比希夷。
早春润州送从弟还乡
孟浩然（唐代）

兄弟游吴国，庭闱恋楚关。已多新岁感，更饯白眉还。

归泛西江水，离筵北固山。乡园欲有赠，梅柳著先攀。
商侍郎挽词
楼钥（宋代）

所至仁声著，甘棠几去思。
敬姜嗟哭子，伯道痛无儿。
郎省伤连璧，文闱见刻辞。
边民纷堕泪，忍读岘山碑。
梅山弟家醉中
陈著（宋代）

意行无定处，适口无夙嗜。
门外自风埃，山中有余地。
事事皆顺自，物物皆真味。
梅山今何人，而我亦同数。
麋鹿所惊怪，草木或不置。
一杯复一杯，闺中笑声沸。
古道固如此，乃有此同气。
谓我且须留，崦嵫红未坠。
裴将军剑舞赋
乔潭（唐代）

元和秋七，羽林裴公献戎捷于京师，上御花萼楼，大置酒，酒酣，京将军舞剑，为天下壮观，遂赋之。其词曰：

将军以幽燕劲卒，耀武穷发。俘海夷，虏山羯，左执律，右秉钺。振旅阗阗，献功于魏阙。上享之，则锺以悍虡，鼓以灵鼍。千伎度舞，万人高歌。秦云动色，渭水跃波。有肉如山，有酒如河。君臣乐饮而一醉，夷夏薰薰而载和。帝谓将军，拔剑起舞，以张皇师旅，以烜赫戎虏，节八音而行八风，奋雨阶之干羽。公于是乎贝胄朱綅而作色，虎裘锦裼而攘臂。抗棱威，飘锐气。陆离乎武备，婆娑乎文事。合桑林之容以尽其意，照莲花之彩以宣其利。翕然膺扬，翼尔骧。锋随指顾，锷应徊翔。取诸身而耸跃，上其手以激昂。纵横耀颖，左右交光。观乎此剑之跃也，乍雄飞，俄虎吼，摇辘轳，射斗牛。空中悍慓，不下将久。炊风落崦雨来，累惬心而应手。尔其陵厉清浮，绚练敻绝。青天兮可倚白云兮可决。睹二龙之追飞，见七星之明灭。杂朱干之逸势，应金奏之繁节。至乃天轮宛转，贯索回环；光冲融乎其外，气浑合乎其问。若涌云涛，如飞雪山。万夫为之雨汗，八佾为之惭颜。及乎度曲将终，发机尤捷；或连翩而七纵，或瞬息而三接。风生兮蒨旆襜襜，雷走兮彤庭煜煜。阴明变见，灵怪离猎；将鬼神之无所遁逃，岂蛮夷之不足震慑？嗟夫！兰子之迭跃，其技未雄；仲由之自卫，其舞未工。岂若将军为百夫之特，宝剑有千金之饰，奋紫髯之白刃，发帝庭这光色。所以象大君之功，亦以宣忠臣之力。或歌曰：洸洸武臣，耀雄剑兮清边尘，威戎夷兮率土来宾。焉用轻裙之妓女，长袖之才人？天子穆然，京伶官，斥郑卫。选色者使觇乎军容，教舞者俾观乎兵势。激楚结风，发扬蹈厉。佥谓将军之剑舞，古未之制。
和人湘中作
李咸用（唐代）

湘川湘岸两荒凉，孤雁号空动旅肠。一棹寒波思范蠡，

满尊醇酒忆陶唐。年华蒲柳雕衰鬓，身迹萍蓬滞别乡。

不及东流趋广汉，臣心日夜与天长。
题古山庵
刘过（宋代）

薄醉来游此，西风吹帽纱，
倦雅丛密树，凉雨湿秋花。
题辟人何在，哦诗句未加。
一杯怕饼肯，坐到日西斜。
题定慧寺
翁卷（宋代）

不知何代寺，寺向一溪分。
幽磴稀来往，闲僧绝风闻。
尘昏金佛相，藓断石碑文。
渔子并樵客，炉烟此处焚。
徂暑山行过临江宿熊氏池馆留题五首 其四
林大春（明代）

湜湜池中鱼，熠熠枝上禽。禽声一何哀，鱼泳如有心。

犹记含环归，日暮听鸣琴。感此叹人生，胡为悲陆沉。
浣溪沙·红桥
王士祯（清代）

北郭清溪一带流，红桥风物眼中秋，绿杨城郭是扬州。
西望雷塘何处是？香魂零落使人愁，淡烟芳草旧迷楼。
花非花
黄燮清（清代）

花非花，梦非梦。梦里来，花前送。四更斜月五更风，破格春寒今夜重。
冬日过朝天宫
袁炜（明代）

萧瑟严宫万木稀，下方炉定冻烟微。
风将云磬随行佩，松漏冰花著羽衣。
北市无喧知地迥，西山渐染觉春归。
老年数欲寻玄理，不但朝仪叩此扉。
次韵张以道对雨
项安世（宋代）

西湖水足镜新磨，竺寺云深著色多。
双桨满城舟子唱，一犁无数老农歌。
冬温无计邀滕六，春旱愁人似石皤。
但得新年堪浸种，不嗔花事雨中过。
送尹惟晓县尉
葛绍体（宋代）

三千里外潜江县，马首东风得意行。
应买扁舟过庐阜，一江春绿万山横。
屏上两贤二首 其一 谢灵运
刘敞（宋代）

谢公乐山水，不以官爵间。天机有所赋，世俗从尔讪。

上蹑巉岩峰，下弄清冷涧。吾生慕如此，敢避刺疏慢。

宁为途中龟，勿作蒿下鴳。
曹工部挽词
楼钥（宋代）

宦达推公早，丁年备皂衣。
几为铜虎去，终向石桥归。
齐国世臣少，贞元朝士稀。
松风谈笑地，回首倍歔欷。
和谭德称送牡丹
陆游（宋代）

洛阳春色擅中州，檀晕鞓红总胜流。
憔悴剑南人不管，问渠情味似侬不？
金华山杂咏八首 其三 双龙洞
胡应麟（明代）

洞底双龙挂碧流，蜿蜒十里暮云愁。朝来拂拭仙人蹻，携尔同登十二楼。
拟寒山拾得二十首010
王安石（宋代）

昨日见张三，嫌他不守己。
归来自悔责，分别亦非理。
今日见张三，分别心复起。
若除此恶习，佛法无多子。
陈镇江生辰
陈棣（宋代）

力致功名上要途，忠嘉屡奉玉音俞。
持荷久侍甘泉橐，剖竹仍音刺史符。
抚字雅间閒燕寝，经纶先已定规模。
久虚左辖宁无谓，天子畴庸正用儒。
闲行吟
邵雍（宋代）

长忆当年归弊庐，未尝三径草荒芜。
欲为天下屠龙手，肯读人荒非圣书。
否泰悟来知进退，乾坤见了识亲疏。
自从会得环中意，闲气胸中一点无。
酬梁宰惠游永新百韵诗
王庭圭（宋代）

闻君跋马禾川道，攀𩍐遗民识辔环。满野悲风蟠蔓草，数声渔笛下汀湾。

云藏甘露峰头寺，路接青湘雨后山。触思便能成百韵，偶题僧壁不须删。
金陵怀古
舒頔（元代）

龙蟠虎踞石头城，今古英雄几战争。遗恨六朝何处是？江声犹抱不平鸣。
雨後晓起问讯梅花
杨万里（宋代）

前日看梅风吹倒，昨日看梅雨沾帽。
近梅一日或再来，远梅隔年才一到。
夜来为梅愁雨声，挑灯起坐至天明。
不平安否，早来问讯还疾走。
横枝雨後转清妍，玉客洗妆晨更鲜。
绝似孤山半峰雪，不羡玉井十丈莲。
十事八九不知意，人生巧墯天公计。
簿书海底白人头，孤负江南风月秋。
忆昔少年命同社，月里传觞梅影下。
一片花飞落酒中，十分便罚琉璃锺。
如今老病不饮酒，梅花也合怜衰翁。
雨夜寄马戴
贾岛（唐代）

芳林杏花树，花落子西东。今夕曲江雨，寒催朔北风。

乡书沧海绝，隐路翠微通。寂寂相思际，孤釭残漏中。
赐贾相
宋理宗（宋代）

清明朝野遇清明，万国欢心乐太平。
樽俎优贤咨启活，载赓既醉咏盈成。
岁寒桃实为叶盛温赋
李云龙（明代）

闻说君家十二阑，夭桃如锦雪中看。朱唇吐出丹砂粒，青鸟衔中赤玉盘。

漫向绥山誇一得，已同方朔获三餐。请观叶底春如许，可道梅花独耐寒。
郭山人游囊杂咏六首 其六 觚
欧大任（明代）

山都洗我觚，贮月饮涧下。风来吹有声，笑学昔人挂。
次韵张恕九日寄子瞻
苏辙（宋代）

无限黄花簇短篱，浊醪霜蟹正堪持。
坐曹温尔夸勤瘁，割肉何妨诮诋欺。
世外樽罍终自放，俗间簿领莫相縻。
茱萸插遍知人少，谈笑须公一解颐。
〈王摩诘诗云：“遥知兄弟登高处，插遍茱萸少一人。
”〉
送坚甫同年
文同（宋代）

华亭有珍禽，毛丰而骨细。
他日上隋渠，为我致清唳。
用仲退韵寄芳洲
徐瑞（宋代）

早年厌俗不免俗，老去求间未遂间。
学道已轮先得髓，读书空婢代窥班。
逍遥我欲游尘外，屈曲渠能自世间。
目断汉庐烟树老，悠悠白鸟独飞还。
到扬州
王奕（元代）

仙去琼花不见根，津桥明月共谁论。
百余载作江藩翰，十几年谁蓟户门。
淮海楼头诸老眼，平山堂外六军魂。
翻愁吴楚空遗彦，作史无人岁月昏。
郡斋移杉
韦应物（唐代）

擢干方数尺，幽姿已苍然。结根西山寺，来植郡斋前。

新含野露气，稍静高窗眠。虽为赏心遇，岂有岩中缘。
送魏县丞之官馀杭
吕本中（宋代）

君去我逾静，我病君得知。如何便相远，未有再见期。

溪桥已春晚，红紫久离披。初无一尊酒，慰君别后思。

君才则甚长，所用无不宜。但当敛光芒，匣剑深藏之。

初非击刺用，肯顾庸人嗤。平生富事业，馀事尤长诗。

当官倘见念，琢句敢嫌迟。上以寄难兄，下以愈我饥。
偈二十七首 其二十一
释绍隆（宋代）

放一线道，曲为今时。性地未明，须凭指注。
客夜不寐四首
陈造（宋代）

阵鸿轇轕上云衢，梦欲成时每破除。
少睡更堪寒夜永，新来熟遍少时书。
享庙乐辞十八首 其一 肆夏乐
佚名（隋代）

霜凄雨畅，烝哉帝心。有敬其祀，肃事惟歆。昭昭车服，济济衣簪。

鞠躬贡酎，磬折奉琛。差以五列，和以八音。式祗王度，如玉如金。
襄城道中怀曼叔
韩维（宋代）

吾交作尉地，南望一淹留。
岁月催人老，山川记子游。
向城非昔勇，遇物更春愁。
独喜高阳近，岚光逼马头。
清平乐
李彭老（宋代）

合欢扇子。扑蝶花阴里。半醉海棠扶不起。淡日秋千闲倚。

宝筝弹向谁听。一春能几番晴。帐底柳绵吹满，不教好梦分明。
宣清（林钟商）
柳永（宋代）

残月朦胧，小宴阑珊，归来轻寒凛凛。背银釭、孤馆乍眠，拥重衾、醉魄犹噤。永漏频传，前欢已去，离愁一枕。暗寻思、旧追游，神京风物如锦。

念掷果朋侪，绝缨宴会，当时曾痛饮。命舞燕翩翻，歌珠贯串，向玳筵前，尽是神仙流品。至更阑、疏狂转甚。更相将、凤帏鸳寝。玉钗乱横，任散尽高阳，这欢娱、甚时重恁。
送梁府教赴括苍任
赵恬斋（宋代）

闻得官期三月初，此行最喜奉潘舆。
杏花风暖好觅句，槐影日长宜读书。
垂世文章星有斗，随缘富贵水成渠。
少须岁月朝天去，半夜金莲归直庐。
五坞山五首 其五 芳桂坞
高启（明代）

欲攀淮南树，人去山寂寞。袅袅凉风生，疏花月中落。
丑奴儿
晏几道（宋代）

日高庭院杨花转，闲淡春风。莺语惺忪。似笑金屏昨夜空。

娇慵未洗匀妆手，闲印斜红。新恨重重。都与年时旧意同。
庚午嘉平由都返济途中作 其一
李应莘（清代）

繁星灿满天，村犬吠不已。千家鼾睡时，老人方夜起。

升车坐假鼾，轮蹄声在耳。不意冥冥行，已逾三十里。

公车从南来，联翩去如水。计彼登程时，鸡鸣亦方始。

劳劳各未休，征尘几时洗。
秋冬之间鄂渚绝市无蟹今日偶得数枚吐沫相濡
黄庭坚（宋代）

勃窣媻跚烝涉波，草泥出没尚横戈。
也知觳觫元无罪，奈此尊前风味何。
减字木兰花
吕渭老（宋代）

明眸巧笑。坐久更宜灯烛照。小醉辞归。怀抱明明只自知。

琐窗重见。桃李春风三月面。怎不思量。折柳孤吟断杀肠。
赠胡公入觐
卢楠（明代）

天王大一统，四海皆朝宗。胡公蹑仙飙，籍政闻九重。

锵锵青琐墀，翥翥云从龙。才力当代见，儒雅深弥缝。

螭头玉皇案，落花何濛溶。近时三辅贤，奖擢此登庸。

愿君勤明德，早晚荐璧琮。
赠朱道士
徐照（宋代）

新营一间屋，种柳是前春。
此地已逃俗，何时可卜邻。
吟诗能愈疾，得酒自忘贫。
九十头雪雪，多应笑野人。
邯郸才人嫁为厮养卒妇
曹勋（宋代）

落叶逐惊风，落花逐流水。
漂零无定端，寄托随所委。
朝荣瑶圃中，暮落穷辙里。
岂不恶糟糠，岂不原罗绮。
罗绮闭深宫，嫉妒交相磨。
糟糠守穷庐，苦乐同终始。
行藏宜自然，燕巢茅屋底。
拜曾祖母李太夫人墓
黄遵宪（清代）

郁郁山上松，呀呀林中乌。松有荫孙枝，乌非反哺雏。

我生堕地时，太婆七十五。明年阿弟生，弟兄日争乳。

太婆向母怀，伸手抱儿去。从此不离开，一日百摩抚。

亲手裁绕罗，为儿制衣裳。糖霜和面雪，为儿作餦餭。

发乱为梳头，脚腻为暖汤。东市买脂粉，靧面日生香。

头上盘云髻，耳后明月珰。红裙绛罗襦，事事女儿妆。

牙牙初学语，教诵《月光光》。一读一背诵，清如新炙簧。

三岁甫学步，送儿上学堂。知儿故畏怯，戒师莫严庄。

将出牵衣送，未归踦闾望。问讯日百回，赤足足奔忙。

春秋多佳日，亲戚尽团聚。双手擎掌珠，百口百称誉。

我家七十人，诸子爱渠祖。诸妇爱渠娘，诸孙爱渠父。

因裙便惜带，将缣难比素。老人性偏爱，不顾人笑侮。

邻里向我笑，老人爱不差。果然好相貌，艳艳如莲花。

诸母背我骂，健犊行破车。上树不停脚，偷芋信手爬。

昨日探鹊巢，一跌败两牙。噀血喷满壁，盘礴画龙蛇。

兄妹昵我言，向婆乞金钱。真倾紫荷囊，滚地金铃圆。

爷娘附我耳，幼婆要加餐。金盘脍鲤鱼，果为儿下咽。

伯叔牵我手，心知不相干。故故摩儿顶，要图老人欢。

儿年九岁时，阿爷报登科。剑儿大父傍，一语三摩挲。

此儿生属猴，聪明较猴多。雏鸡比老鸡，异时知如何？

我病又老耄，情知不坚牢。风吹儿不长，那见儿扶摇。

待儿胜冠时，看儿能夺标。他年上我墓，相携著宫袍。

前行张罗伞，后行鸣鼓箫。猪鸡与花果，一一分肩挑。

爆竹响墓背，墓前纸钱烧。手捧紫泥封，云是夫人诰。

子孙共罗拜，焚香向神告。儿今幸胜贵，颇如母所料。

世言鬼无知，我定开口笑。大父回顾儿，此言儿熟记。

一年记一年，儿齿加长矣。儿是孩提心，那知太婆事。

但就儿所见，依稀记一二。太婆每出人，笼东拄一杖。

后来杖挂壁，时见垂帷帐。夜夜携儿眠，呼娘搔背䖹。

展转千挞腰，殷殷春雷响。佛前灯尚明，窗隙见月上。

大父搴帘来，欢笑时鼓掌。琐屑及乡邻，讥诃到官长。

每将野人语，眩作鬼魅状。太婆悄不应，便知婆欲睡。

户枢徐徐关，移踵车轮曳。明朝阿娘来，奉匜为盥洗。

欲饭爷捧盘，欲羹娘进匕。大父出迎医，覼缕讲脉理。

咀嚼分尝药，斟酌共量水。自儿有知识，日日见此事。

几年举场忙，几年绝域使。忽忽三十年，光阴迅弹指。

今日来拜墓，儿既须满嘴。儿今年四十，大父七十九。

所喜颇聪强，容颜类如旧。周山看松柏，不要携杖走。

拜跪不须扶，未觉躬伛偻。挂珠碧霞犀，犹是母所授。

绣补炫锦鸡，新自粤西购。一手搴颔髭，一手振袍袖。

打鼓唱迎神，红毡齐泥首。上头艺红香，中间酌黄酒。

青箬苞黍粽，紫丝络莲藕。大父在前跪，诸孙跪在后。

森森排竹笋，依依伏杨柳。新妇外曾孙，是婆定昏媾。

阿端年始冠，昨年已取妇。随兄擎腰扇，阿和亦十五。

长樛次当孙，此皆我儿女。青青秀才衣，两弟名谁某。

少者新簪花，捧觞前拜手。次第别后先，提抱集贱幼。

一家尽偕来，只恨不见母。母在婆最怜，刻不离左右。

今日母魂灵，得依太婆否？树静风不停，草长春不留。

世人尽痴心，乞年拜北斗。百年那可求，所愿得中寿。

谓儿报婆恩，此事难开口。求母如婆年，儿亦奉养久。

儿今便有孙，不得母爱怜。爱怜尚不得，那论贤不贤。

上羡大父福，下伤吾母年。吁嗟无母人，悠悠者苍天！
木兰花令
黄庭坚（宋代）

黄金捍拨春风手。帘幕重重音韵透。梅花破萼便回春，似有黄鹂鸣翠柳。

晓妆未惬梅添就。玉笋捧杯离钿袖。会拚千日笑尊前，他日相思空损寿
破山八咏 其四 龙门涧
刘拯（宋代）

白龙斗巍峰，长涧落千尺。灵泉应奇踪，高连暮云碧。

寒影凌苍崖，清流动危石。八月苗正枯，犹能变甘泽。
登八镜台
冯锡镛（清代）

惶恐滩头放棹回，独披空翠上高台。天留砥柱双江合，地耸云屏五岭开。

老树饱霜眠涧底，断崖衔日枕城隅。道人为报乡关信，大庾花先著早梅。
将至古渝虞宪以三绝同端午节见寄用韵为谢
魏了翁（宋代）

故山朱果恰离离，翠竹青蒲护众菲。
梦里不知身造阙，閒随白鹤照江衣。
故太师和王挽诗三首
韩元吉（宋代）

宿卫登环尹，荣思四十春。
威名传瀚海，功烈上麒麟。
却敌凝山岳，临机妙鬼神。
中兴奉朝请，劳旧总无人。
步虚辞十首 其四
佚名（隋代）

俯仰存太上，华景秀丹田。左顾提郁仪，右盼携结璘。

六度冠梵行，道德随日新。宿命积福应，闻经若玉亲。

天挺超世才，乐诵希微篇。冲虚太和气，吐纳流霞津。

胎息静百关，寥寥究三便。泥丸洞明景，遂成金华仙。

魔王教授事，故能朝诸天。皆从斋戒起，累功结宿缘。

飞行凌太虚，提携高上人。
百牢关至青羊驿杂咏 其三
张问陶（清代）

豺虎穿林乐，蛟龙带雨豪。树腾寒雾去，云拟断山高。
南乡子（和张元助通判赋雪）
王之道（宋代）

出户绣帘垂。拂面从他细细吹。乘兴有谁招访戴，难为。暖帐薰炉醉不知。

闲看逐风时。欲著梅花又却飞。雅兴佳人回舞袂，相宜。试比冰肌可煞肥。
江上与故人暂会复别
释文珦（宋代）

交朋似君少，澹泊自真宗。
不记何年别，翻惊此地逢。
烟波涵暮景，霜露改秋容。
又说天台去，天台千万峰。
送文中北还
释德洪（宋代）

瘴海夜成焰，鬼关昼常阴。栅庐馀百家，间见椰子林。

居人例推髻，豹狼而衣襟。语言不可读，冥目以意寻。

居然不可解，欲问返如瘖。君持使者节，风彩动云岑。

轩渠笑时语，万籁转笙琴。余方卧圜土，跫然欣足音。

相逢春脱手，归意不可擒。便觉暮雨山，扫空烟翠深。

袍裤洗羊负，项背逃芒针。乃尔径去亟，翩翩出笼禽。

津渡已挝鼓，高帆摩天心。行矣勿作恶，万事付醉吟。

当会西林下，相对说如今。
晚秋词 其一
颜检（清代）

斜阳欲落犹未落，闲庭悄悄风吹幕。禽栖倦翼入疏林，菊写芳容剩残萼。

深闺寂寞凉侵肌，秋怨秋愁将语谁。手执并刀共牙尺，亲裁长短寄寒衣。
归故山路逢邻居隐者
钱起（唐代）

握手云栖路，潸然恨几重。谁知绿林盗，长占彩霞峰。

心死池塘草，声悲石径松。无因芳杜月，琴酒更相逢。
陈正仲提刑制勘甫毕首过小楼既出新诗仍惠手
周必大（宋代）

早飞雕鹗凛横秋，晚向山林思倦游。
梦断尧阶方寸地，身居陶倦上层楼。
山园遥对青原寺，江势中分白鹭洲。
不值熙朝人遂性，果能独乐此园不。
渝州候严六侍御不到先下峡
杜甫（唐代）

闻道乘骢发，沙边待至今。不知云雨散，虚费短长吟。

山带乌蛮阔，江连白帝深。船经一柱观，留眼共登临。
读史记三皇五帝本纪·帝舜有虞氏
颙琰（清代）

惟圣能识圣，升闻畎亩通。重华协于帝，上日遂受终。

温恭益浚协，明目兼达聪。四罪天下服，敷言试以功。

奋庸谐治理，亮采咨百工。精一括典要，执两而用中。

愧承大宝命，兢业凛渺躬。言述心敬慕，景仰五帝隆。
素丝行
许及之（宋代）

冰盆缲丝千尺长，雪花玉色无晶光。机声札札逐羲御，百襄一一输文章。

素姿已是随时贬，妖茜娇蓝还点染。东邻巧妇斗痴妍，对刺文禽相掩冉。

衣裳颠倒那得知，但见新行胜旧时。倡优却得被后饰，汉庭只集书囊帷。

君不见古来志士多惨戚，古貌古心少颜色。
赠朱少南别二首
李吕（宋代）

朱君精到古人趣，踏遍东南称独步。
只今应诏非乏材，预烦拈出横梁具。
菩萨蛮·晓寒瘦著西南月
纳兰性德（清代）

晓寒瘦著西南月，丁丁漏箭余香咽。春已十分宜，东风无是非。
蜀魂羞顾影，玉照斜红冷。谁唱《后庭花》，新年忆旧家。
暮春雨中感怀
释斯植（宋代）

回首郡城东，春残碧树中。
落花各点恨，疏雨一帘风。
白雪侵新鬓，归心逐断鸿。
茫茫事如此，何必怨途穷。
万杉东源和尚塔
释月涧（宋代）

活葬东风百草源，只因错会祖师禅。十千古木匡庐顶，一一枝头啼杜鹃。
四月中浣流惠亭见莲
陈宓（宋代）

谁言红艳占春多，风雨真成一掷梭。
何似水花秋更好，才逢四月已开荷。
初酿
洪咨夔（宋代）

手臼登新秫，头缸试嫩醪。
蒲城寒信早，栗里旷怀高。
重熟鱼沾麵，微生蟹带糟。
老侬元不饮，随喜亦陶陶。
九华山天台峰新晴晓望
吴潜（宋代）

一莲峰簇万花红，百里春阴涤晓风。
九十莲华一齐笑，天台人立宝光中。
闱后去金陵留别方和斋余寿平张锡珊
夏孙桐（清代）

渺渺秋江放棹迟，离怀难得属新知。文章衮衮输公等，身世茫茫对此时。

得鹿名场原有命，归鸿何日寄相思。销魂一曲台城路，绾繫行人柳万丝。
春叹
舒岳祥（宋代）

春色三分二，人生七十稀。
蝶魂归蚁冢，花瓣泊鱼衣。
十六夜见月
吴芾（宋代）

连宵待月屡登城，特地遮藏不肯明。
过了佳辰方皎洁，嫦娥何事太无情。
送韦判官赴闽中
皇甫曾（唐代）

孤棹闽中客，双旌海上军。路人从北少，海水向南分。

野鹤伤秋别，林猿忌夜闻。汉家崇亚相，知子远邀勋。
余与筼房秋崖冬日会於水豀春复会於龟豀适逢
释文珦（宋代）

沙豀豀上看梅夕，苔径凉月晕黄。
何事重寻老吟伴，为难同入黄年场。
和风澹澹行花坞，春水溶溶满柳塘。
尚欲重听送神曲，只愁明月雨淋浪。
洞仙歌
周紫芝（宋代）

江梅吹尽，更幽兰香度。可惜浓春为谁住。最嫌他、无数轻薄桃春，推不去，偏守定、东风一处。

病来应怕酒，□眼常醒，老去羞春似无语。准拟强追随，管领风光，人生只、欢期难预。纵留得、梨春做寒食，怎啮他朝来，这般风雨。
文宣王及其弟子赞
宋高宗（宋代）

道义正己，文学擅科。
为宰武城，联以弦歌。
割鸡之试，牛刀谓何。
前言戏尔，博约则多。
题幽石
太史章（宋代）

痕疑神所凿，不与众岩俱。
镇地形何直，参天势自孤。
鹤栖乔木稳，猿揽古藤粗。
欲得丹青手，和云画作图。
瓶中淮阳红牡丹落尽有叹三首 其一
杨万里（宋代）

只愁风雨妒花枝，剪入瓷瓶养却伊。更下重帘深闭阁，忽然花落又关谁。
感兴四首
李群玉（唐代）

子云吞白凤，遂吐太玄书。幽微十万字，枝叶何扶疏。

婉娈猛虎口，甘言累其初。一睹美新作，斯瑕安可除。

昔窃不死药，奔空有嫦娥。盈盈天上艳，孤洁栖金波。

织女了无语，长宵隔银河。轧轧挥素手，几时停玉梭。

洞房三五夕，金釭凝焰灭。美人抱云和，斜倚纱窗月。

沈吟想幽梦，闺思深不说。弦冷玉指寒，含颦待明发。

朔雁衔边秋，寒声落燕代。先惊愁人耳，颜发潜消改。

凝云蔽洛浦，梦寐劳光彩。天边无书来，相思泪成海。
关山月
霍总（唐代）

珠珑翡翠床，白皙侍中郎。五日来花下，双童问道傍。

到门车马狭，连夜管弦长。每笑东家子，窥他宋玉墙。
久闻听庵兄说西湖山水今乃见之感赋 其二
张印（清代）

香山白与眉山苏，筑堤划作里外湖。柳色几行断桥断，梅花数点孤山孤。

瓜皮艇小瞥若燕，莼丝味美配有鱼。南宋君臣一逝水，积金至斗销得无。
拟古四十一首 其十
薛瑄（明代）

湖边多杨柳，山上多松柏。松柏存正性，不改青青色。

杨柳易为春，随风发枝节。二月丝垂金，三月絮飞雪。

纷纷冶游子，赏玩不知歇。松柏寂无言，枝干独挺特。

空以木自奇，不为时所悦。请看霜霰馀，荣悴居然别。
此行
许月卿六（宋代）

此行得得不虚行，两豸雌雄聚德星。
忧国爱君吾辈事，嘱君当局唤惺惺。
黄鹤楼
蒋沄（清代）

历尽千秋劫，巍然古鹤楼。澹烟浮汉市，残日见黄州。

远树云中出，长江天际流。何人夜吹笛，望远不胜愁。
井
李峤（唐代）

玉甃谈仙客，铜台赏魏君。蜀都宵映火，杞国旦生云。

向日莲花净，含风李树薰。已开千里国，还聚五星文。
思上人休庵二首 其二
孙觌（宋代）

阅世身如梦，捐书语更真。人牛俱不见，棒喝总休亲。

败壁虫书藓，空床鼠印尘。滔滔天下士，应不羡知津。
桃源忆故人
管鉴（宋代）

小园日日狂风雨。几阵桃花红去。惟有绿窗朱户。春色常如许。

歌声屡唤飞云驻。销得行人且住。倒尽玉壶春露。醉到无愁处。
满江红
吴潜（宋代）

为问人生，□要足、保时是足。这个底、蜗名蝇利，但添拘束。便使个官居鼎鼐，假饶累富堆金玉。似浮埃、抹电转头空，休迷局。

分已定，心能服。宛句畔，昭亭曲。有水多于竹，竹多于屋。闲看白云归岫去，静观倦鸟投林宿。那借来、拍板与门槌，休掀扑。
湖口舟中口号赠内 其一
屈大均（明代）

大姑既有胭脂巷，小姑亦有蛾眉洲。今夕兰桡与卿驻，彭郎不得擅风流。
鹧鸪天
邹应博（宋代）

天遣丰年祝母龄。人人安业即安亲。探支十日新阳福，来献千秋古佛身。

儿捧盏，妇倾瓶。更欣筵上有嘉宾。紫驼出釜双台馈，玉节升堂两使星。
答潘维本
邵宝（明代）

官忙十日九在省，客邸劳君过几回。片纸漫投今世刺，千金曾吊旧时台。

江长云外鸿还去，秋老山中菊正开。却忆湖南湖北地，和君诗罢一徘徊。
送琦后堂住荐福
释居简（宋代）

锦屏之英老大隋，孤芳寄林非所宜。南堂特榻越常轨，东山陷虎藏深机。

稽山之琦后来秀，倔强不落古人后。后堂新破北山荒，夺食驱耕誇敏手。

古已往矣不可觅，胡为区区蹈陈迹。衲僧怀袖捲风云，何地不容轰霹雳。

吾常学古不学今，确持谠直甘陆沈。顾影自立时自箴，舍公其谁知此心。

公今老牯群中去，转位回机头角露。所存匪石不可移，万里骁腾在初步。
江南行
许昼（唐代）

江南萧洒地，本自与君宜。固节还同我，虚心欲待谁。

涧泉傍借响，山木共含滋。粉腻虫难篆，丛疏鸟易窥。

尽应逢野渡，中忽见村祠。叶扫秋空静，根横古堑危。

影迷寒霭里，声出夜风时。客棹深深过，人家远远移。

游边曾结念，到此数题诗。莫恨成龙晚，成龙会有期。
送龙池廖先生开讲沙场诗
余湜（宋代）

沙场诸子弟，少小尽晞颜。
迎我五经笥，归来七岛山。
朝游松子洞，暮宿惠人湾。
讲罢西风里，扁舟早送还。
示可大孙时方十一岁
吴琏（明代）

冉冉浮光一掷梭，明年年并古甘罗。诗书万卷翁能积，义理千层汝自磨。

块土谩堆终是塔，涓流不息自成河。莫言幼小无加勉，少妇腾腾是阿婆。
偈颂十八首
释师体（宋代）

耳有重轮非差事，胸题卐字亦寻常。
腰间不束三条篾，万顷风烟一草堂。
龙里道中
国梁（清代）

曙光栖禽觉，初语惊幽悄。山村夜无漏，暗室窗失晓。

朝暾逼寒岩，宿雾半萦缭。登登径曲盘，烟躅堕遐渺。

花树绿全暗，露草青未了。珠洞阴沈沈，瓮城波溔溔。

忽度马桑冲，脱兔忆凶狡。弋获纵鱼烂，追蹑已云扰。

为政良独难，平中勿伤剽。白马此旧司，赤子慎相保。
金谷园花发怀古
张公乂（唐代）

今日春风至，花开石氏园。未全红艳折，半与素光翻。

点缀疏林遍，微明古径繁。窥临莺欲语，寂寞李无言。

谷变迷铺锦，台馀认树萱。川流人事共，千载竟谁论。
云谷杂诗十二首 其一 登山
朱熹（宋代）

夕阳翳东峰，微月下西岭。不辞青鞋穿，陟此岩路永。

岩路永且跻，中情何耿耿。
临江仙
姜特立（宋代）

桃李飞花春渐老，海棠次第芬芳。庭前红药已成行。酴醿开未到，犹更有花王。

从此便须排日醉，莫将闲事相妨。老来不是太疏狂。尊前君看取，潘鬓已成霜。
赠惠演
范置公（宋代）

相逢三十年前话，记得途中并马御。
顾我倦游成白首，喜君新命得青衫。
咏蝉
李百药（唐代）

清心自饮露，哀响乍吟风。
未上华冠侧，先惊翳叶中。
白紵歌舞四时词秋
杨万里（宋代）

星芒欲灭天风急，月轮犹带银河湿。
青女椎冰作冷霜，吹到璇闺飞不入。
苎罗山下浣纱人，万妃无色抵一身。
娇余贵极醉玉较，强为君王蹈锦絪。
自永安返至贡川闻延平信，示诸吏佐
钱澄之（清代）

蜃楼燕幕等閒看，独笑忧天泪未乾。仍著芒鞋寻鸟道，早抛华组系渔竿。

朝霞已逐浮云散，夕露应同逝水寒。我自行歌卿自去，好持刀笔事秦官！
宿远上人兰若
钱起（唐代）

香花闭一林，真士此看心。行道白云近，燃灯翠壁深。

梵筵清水月，禅坐冷山阴。更说东溪好，明朝乘兴寻。
河渚观梅约顾女春山
朱柔则（清代）

相期河渚玩春华，一棹迎风路未赊。楼外有梅三百树，美人不到不开花。
挽陈翼所总戎邑人 其四
尹守衡（明代）

壮岁相从尚几人，须眉长想旧精神。可怜燕市千金骨，化作龙精一段尘。

白草黄云同惨淡，凄风苦雨共悲辛。君恩此日河山远，莫道沙场不见春。
摸鱼儿
欧阳修（宋代）

卷绣帘、梧桐秋院落，一霎雨添新绿。对小池闲立残妆浅，向晚新纹如縠。凝远目。恨人去寂寂，凤枕孤难宿。倚阑不足。看燕拂风帘，蝶翻露草，两两长相逐。

双眉促。可惜年华婉娩，西风初弄庭菊。况伊家年少，多情未已难拘束。那堪更趁凉景，追寻甚处垂杨曲。佳期过尽，但不说归来，多应忘了，云屏去时祝。
点绛唇（世传《水月观音词》，徐师川恶其鄙俗，戏作一首似之）
向子諲（宋代）

冰雪肌肤，靓妆喜作梅花面。寄情高远。不与凡尘染。

玉立峰前，闲把经珠转。秋风便。雾收云卷。水月光中见。
寄施以端
高伯恂（明代）

桃花点点山中雨，杨柳青青水面丝。
春色恼人牵别恨，锦笺乘兴写相思。
小窗鹦鹉呼春梦，芳树提壶促醉期。
惆怅百年今已半，花前时复玉樽随。
咏史下·嵇绍
陈普（宋代）

佞舌如簧乱孝思，竹林人物固猖披。
御衣炯炯嵇生血，不似王生泪着枝。
归隐罗浮留别陶握山罗戒轩
成鹫（清代）

入山踪迹恐人知，一笑相逢是别时。苦海看谁先到岸，长途怜别始分岐。

贫惭轵里能将母，老怪柴桑亦恋儿。底事累君良不浅，未应还索赠行诗。
挽回倅
王洋（宋代）

耐官丞相山河业，靖国帘帷社稷勋。
四姓风流传学问，三朝润泽庆来云。
重车折轴人何力，积阀传家子有文。
史笔它时汗清简，左师家谱绍清芬。
予自暮春与客燕野趣亭俛仰三时始复再至则花木益茂亭亦稍葺矣因思去岁重九之集览物增慨题三小诗 其一
李光（宋代）

经时不到严家馆，千树槟榔一径深。莫把小亭频展拓，恐妨幽步绿苔侵。
中兴事迹
陈杰（宋代）

瑶编每读愤填膺，始末权奸托罢兵。
初渡已诛双烈士，小吏更坏一长城。
齧毡大老投荒死，借剑孤忠窜岛生。
长与东南羞汗简，更堪西北望神京。
奉和御制颁赐荔枝
余深（宋代）

结实宁辞火后华，移根今照日华丹。来从南海航千里，赐比西华药一丸。

封植自怜依禁籞，芬芳无复耀幽兰。万年枝上风光别，尝奉宣和燕暇看。
绿窗偶成
董白（清代）

病眼看花愁思深，幽窗独坐弄瑶琴。黄鹂亦似知人意，柳外时时送好音。
竞渡櫂歌
黄公绍（唐代）

棹如飞，棹如飞，水中万鼓起潛螭。
最是玉堂堂上好，跃来夺锦看吴儿。
元龄弟寄悲秋四诗因次
裘万顷（宋代）

图书绕屋未为贫，想见长吟日闭门。
西社诸公久寥落，不知招得几人魂。
寄刘叔正蜀中
李舜臣（明代）

剑阁青山外，都门紫气边。相看俱万里，分手已三年。

去国是何日，浮槎想近天。念从众君子，交结昔何妍。
酒徒
戴亨（清代）

共笑真儒是腐儒，英奇自昔困屠沽。学谈洙泗薪传鲜，剑说丰城侠气孤。

险阻久经身跮踱，风尘数被鬼揶揄。不须进退嗟维谷，兴在高阳一酒徒。
春秋战国门。颜叔子
周昙（唐代）

夜雨邻娃告屋倾，一宵从寄念悲惊。

诚知独处从烧烛，君子行心要自明。
尝茶和公仪
梅尧臣（宋代）

都蓝携具向都堂，碾破云团北焙香。
汤嫩水轻花不散，口甘神焙味偏长。
莫夸李白仙人掌，且作庐仝走笔章。
亦欲清风生两腋，从教吹土月轮傍。
喜金晓岩明府自宜川来晤
周光裕（清代）

总角交难得，弹冠先后时。旧痕衣上酒，新影鬓边丝。

宦久心逾怯，情深遇恨迟。妖氛犹未扫，努力在今兹。
路傍墓
耿湋（唐代）

石马双双当古树，不知何代公侯墓。

墓前靡靡春草深，唯有行人看碑路。
宝林八咏为别峰同禅师赋 其六 灵鳗井
乃贤（元代）

甃石潴山溜，蜿蜒竹色青。风来倏凉冷，雨气隔林腥。
句
陆藻（宋代）

轩前山色依然绿，轩下泉声漱玉寒。
再赠砚工杨全长句
方回（元代）

谁凿山中龙尾石，遍与人间供翰墨。
蛟螭妒嫉互盘踞，鬼神守护勤呵叱。
苟非其人不轻出，似觉天公深爱惜。
磨砚轻写俗文章，岂不青蝇污白璧。
砚工具眼如玉工，千岩夜见月贯虹。
悬崖深渊致巨璞，毡包席裹箱奁中。
深藏不敢亵天赐，胁取岂无王与公。
脱使捐金动至百，卒未肯售宁固穷。
客行何来身突兀，作字不媚诗有骨。
此翁谓是谪仙人，开匣再拜献此物。
乃知杨翁亦奇崛，气高肯为势力屈。
剑与烈士得所归，天下之宝不可忽。
黄牛峡
范成大（宋代）

朝离悲秋宅，午榜叠石矶。
小留黄牛庙，细读石马诗。
黄牛隐见苍山里，石马至今犹馘耳。
当年梦境识仙翁，马为迎门神为起。
物生不朽系所逢，欧词苏笔苍苔封。
山高水长翁之风，石马亦与翁无穷。
鹧鸪天
吕胜己（宋代）

日日楼心与画眉。松分蝉翅黛云低。象牙白齿双梳子，驼骨红纹小棹蓖。

朝暮宴，浅深杯。更阑生怕下楼梯。徐娘怪我今疏懒，不及卢郎年少时。
再次韵呈审知
赵蕃（宋代）

秋风泠然动高竹，起并朝檐温体粟。
忽惊剥啄意谁何，乃是和诗重拜辱。
再三开阖手不置，不惟诗好字亦熟。
我虽年事滥催忝，于此论功真未足。
重怜别来不我舍，连日追随访林谷。
和诗未厌数还往，别后要期常诵读。
知音已死或绝弦，闻韶解忘三月肉。
但得我辈识铮铮，徒使世人讥碌碌。
神树词
释文珦（宋代）

村西大树高入云，树根作屋祠为神。
村农四时常祭赛，但愿长为无灾屯。
更乞风雨皆调适，官不追呼无资贼。
六畜蕃滋百谷成，报神之赐何终极。
问农当年未生树，此树之神何所附。
它时此树朽而仆，树神又向何方去。
农笑吾言吾笑农，濁泾清渭终难同。
金陵 其二
胡仲弓（宋代）

掩目新亭路，人言似洛阳。山河多改变，今古几兴亡。

有观空鳷鹊，无台栖凤凰。当年足歌舞，不拟是偏方。
句
邵伯温（宋代）

楼外江山无限好，二年能得几回看。
呈石见邀和
洪显周（清代）

晚节渐于尘事远，新诗自写仿《黄庭》。曾闻梦里收龙尾，复道人间落岁星。

宦迹旧荒三径草，閒情今作一流萍。白头坐说先王日，相对吞声涕泪零。
金缕曲 将有洞庭之游，夜泛石湖作
戴延介（清代）

征雁飞何处。伴宵长、咿哑不断，一枝柔橹。酒醒衾凉灯更籺，谁问薄寒情绪。

正云水、荡成新句。今夜波平风更静，料水仙、不放鱼龙舞。

魂梦稳、好重作。湖烟消尽银蟾吐。谢盈盈、送我多情无语。

一枕游仙浑不觉，几被灵威邀去。蓦听得、天鸡催曙。

不借一双携得否，待明朝、料理登山具。看逸兴，又霞举。
奉和御制上巳日赐宴二首 其二
余深（宋代）

纪元新历布，修禊暮春初。恺乐传恩斝，荣光动拜裾。

宸章争日丽，圣泽与阳舒。欲识天临远，殊方属象胥。
同岳大用抚干雪後游西湖，早饭显明寺。步至
杨万里（宋代）

湖暖开冰已借春，山晴留雪要娱人。
昨游未当清奇在，路冻重来眼却新。
郡牧李侍郎生日 其一
朱长文（宋代）

柱史仙翁旧指枝，生贤左右太平基。居留成就昭陵后，赐告从容故里时。

筹策久为当世重，勋劳方受两宫知。欲祈天锡公眉寿，更过芳莲叶上龟。
饮者
刘克庄（宋代）

大醉害心风，小醉卧咽呕。
世有大先生，一饮石五斗。
和仲巽过古北口杨无敌庙
苏颂（宋代）

汉家飞将领熊罴，死战燕山护我师。
威信仇方名不灭，至今奚虏奉遗祠。
因禅者欲编语录以偈止之
释怀深（宋代）

吾祖初来字脚无，儿孙后代竞编书。子今莫苦著文字，秘取圆明顶𩕳珠。
凤凰台
华镇（宋代）

昔吟太白凤凰诗，此日登临认故墟。丹穴好音今寂寞，碧梧秋叶晚萧疏。

访寻池苑无陈迹，指顾江山似旧书。流影逝波何足恨，且听天籁响虚徐。
句
钱昭度（宋代）

荷挥万朵玉如意，蝉弄一声金错刀。
小重山令 与保庵话扬州湖上旧游
杜文澜（清代）

十载虹桥买醉时。携尊梅树下，说相思。三生杜牧恨来迟。

红楼外，莺老绿杨枝。

愁弄玉参差。销魂春去也，鬓丝丝。惜花心事已全非。

西风怨，惟有白鸥知。
龟山寺纳凉呈宗衍师
孔武仲（宋代）

宝洞然香罢，山堂问话中。
日将秋共淡，心与境浑空。
弹指看浮世，披襟纳远风。
因知宴坐者，白首乐无穷。
送果州邵公济分韵得其字
朱翌（宋代）

蓬莱清暑按行归，却向西南万里驰。
郡继尊君家有法，学传乃祖世无师。
曹刘墙短自今日，班马香浓如昔时。
青士在旁知别语，夕阳回首更凄其。
送祖七倒西归二首
张栻（宋代）

万里逢犹子，中年忆故乡。
只知情话好，岂觉去途长。
巫峡波涛壮，秦山桧柏苍。
何能从汝往，伫立看归艎。
名家重典刑。飘零念吾党，
寂寞抚遗经。叔水知何病，
芝兰要满庭。汝归应记取，
为我话丁宁。
和卢可庵悲秋十首 其六
何梦桂（宋代）

秋风来岩谷，万窍生寂虚。畏隹忽怒号，披拂其谁居。

天地等一马，逝者无停车。君看郭外冢，荒丘无人锄。
题刘东仲所藏长江图
徐瑞（宋代）

谁将剡素尺有咫，万里屈盘归笔底。江天漠漠水云宽，楼堞微笔烟树里。

岷山滥觞东入海，自古兴亡难尽纪。诗人莫作画图看，中有英雄泪如洗。
柳梢青·其四·黄杷林送李粹伯
赵师侠（宋代）

料峭馀寒。元宵欲过，灯火阑珊。宿酒难醒，新愁未解，摇兀吟鞍。
深林百舌关关。更雨洗、桃红未乾。野烧痕青，荒陂水满，春事何堪。
点绛唇·点检龟巢
谢应芳（元代）

点检龟巢，素琴弦断余何有。夫妻白首。相敬如宾友。三四孙儿，妻色斑斓袖。梅花酒。为翁称寿。罗拜爷娘后。
满庭芳 赠赵先生母蓬瀛散人
马钰（金朝）

京兆城中，章台街里，有个豪富杨姑。道庵创置，与子不尘居。燕处逍遥快乐，戴云包、酷好清虚。阴德积，怜贫爱老，设狱祭魂孤。环墙修十座，衣餐独赡，三处安厨。寿长年，出自道力相扶。腊月下旬有二，与真人、降诞无殊。功行累，将来定是，跨鹤赴仙都。
观潮
艾性夫（元代）

按节波神逆水来，鱼龙掀舞斗崔嵬。
浪高峰顶青天雪，风助江崔白昼雷。
势欲上时掀海立，怒无泄处触山回。
世间亡国知多少，谁似灵胥恨未灰。
北山三咏其一——宝公塔
王安石（宋代）

道林真骨葬青霄，窣堵千秋未寂寥。
宝势旁连大江起，尊形独受众山朝。
云泉别寺分三径，香山幽人止一瓢。
我亦鹫峰同听法，岁时歌员岂辞遥。
酬卢司门晚夏过永宁里弊居林亭见寄
羊士谔（唐代）

自叹淮阳卧，谁知去国心。幽亭来北户，高韵得南金。

苔甃窥泉少，篮舆爱竹深。风蝉一清暑，应喜脱朝簪。
仲兄书至
赵善傅（宋代）

别后曾无一纸书，忽於今日寄双鱼。
开缄尽是离乡思，何日重来舜里居。
黄州栖霞楼苏翰林所赋小舟横截春江是也曾竑父罢郡画为图求诗
王铚（宋代）

铜雀不得锁二乔，春江亦梦携西子。此楼缥缈相风流，此恨缠绵在云水。

洞庭叶下愁湘君，不独阳台云雨神。

精神感通若相遇，梦境幻境皆成真。黄州刺史清如镜，水光山色心同莹。

牧之出守到元之，谁解把诗闻万乘。图成携得千里行，孤帆趁落斜阳城。

江头莫指挽邓处，离合古今同一情。
过故崔兖海宅与崔明秀才话旧因寄旧僚杜赵李三掾
李商隐（唐代）

绛帐恩如昨，乌衣事莫寻。诸生空会葬，旧掾已华簪。

共入留宾驿，俱分市骏金。莫凭无鬼论，终负托孤心。
大人筑室将毕道祖亦作宅基治园作四诗示道祖
葛立方（宋代）

世事只如许，幽居诚乐哉。
报安知楚竹，索笑得江梅。
岸放平湖入，窗邀远岫来。
两家车马地，莫遣染苍苔。
五台山
张商英（宋代）

五顶嵯峨接太虚，就中偏称我师居。
毒龙池畔云生懆，猛虎岩前客过疏。
冰雪满山银点缀，香花遍地锦舒铺。
展开坐具长三尺，方占山河五百馀。
眼儿媚
赵长卿（宋代）

南枝消息杳然间。寂寞倚雕栏。紫腰艳艳，青腰袅袅，风月俱闲。

佳人环佩玉瓓珊。作恶探花还。玉纤捻粟，樱唇呵粉，愁点眉弯。
缺题
陈嘉谋（明代）

施氏山前旧有人，吴王宫殿几重新．
年来绿树村边月，夜半清溪梦里身．
衰草尽随眉黛落，飞花长逐杜鹃声．
西家女侠今何在？白苎轻萝谢四邻．
群玉五咏·浮金峰
李弥逊（宋代）

浮金峰佳气，不挂凡子目。
高人有馀清，别墅广新筑。
有怀鸿雁有，风月伴幽独。
还为稻粱谋，去傍蒹葭宿。
归飞会有时，分我一窗绿。
题韩柳庙碑一首
刘克庄（宋代）

韩柳子孙皆物故，士民尸祝尚如新。
吾行天下已头白，三百年唐惟二人。
春帖子词二十首·皇后合五首
欧阳修（宋代）

初欣彩胜迎春早，已觉鸡人报漏迟。
风色结寒犹料峭，天光煦物已融怡。
鹊踏枝·霜落小园瑶草短
冯延巳（五代）

霜落小园瑶草短，
瘦叶和风，惆怅芳时换。
懊恨年年秋不管，
朦胧如梦空肠断。
独立荒池斜日岸，
墙外遥山，隐隐连天汉。
忽忆当年歌舞伴，
晚来双脸啼痕满。
玉波冷双连
刘墉（清代）

红冰一片凝双魂，江婓夜吊秋烟痕。修顽雪挼弱无骨，对泣余膏咽孤月。

娇怜负转如流弹，觅影不见空折盘。蚌珠拾得无处著，歌怨莫邪声更寒。

江中碧化古时魅，裁佩偏宜素腰腻。唾壶已碎失胭脂，浓入吴波波亦醉。

故宫云老东西迷，十二栏干锁玉肌。吴蚕作茧不裹肉，飞出双蛾向江哭。

乌啼纱绿机声绝，余织青红两雌蜺。青锋祇欲饫蝤蛴，臂上守宫蔫未灭。
苏武
徐钧（宋代）

胡沙不隔汉家天，一节坚持十九年。
白首微官甘属国，耻随李卫老戎旃。
遣怀
王希玉（清代）

欲从乡语得乡音，南社东安几访寻。还读我书谁把卷，曾相识访或巢林。

怀中置印无人识，江上钞诗待客吟。到此始知邮电贵，家书足抵万黄金。
孙立之以酴醿奉太阳能守赠二绝予戏用其韵
郑刚中（宋代）

玉笛晓寒梅片舞，谁可更将春事付。
薰然璀璨卧东风，亦是小轩清绝处。
雪晴
綦崇礼（宋代）

冰箸垂檐滴渐多，眼花眩目气初和。功成尺瑞追前赋，喜兆千箱可预歌。

坐看嫩黄滋柳色，遥知新绿涨湖波。闭门积玉浑消尽，却有儿童整雀罗。
代敬诒弟哀杨文敬公士骧 其一
曾广钧（清代）

辍朝詄荡九门开，望断尚书剑履来。河济家声承八座，幽燕遗爱痛三台。

骑车满野森兵气，乘马高山失剧才。异迹会应来大鸟，为君五里一徘徊。
文宣王及其弟子赞
宋高宗（宋代）

秦有子南，蜚声述作。
守道之渊，成德之博。
范若铸金，契犹发药。
历世明祀，少梁宠爵。
感事诗寄韩侍郎
晁说之（宋代）

去年过却京尘里，今日无烦叹白头。
且喜归来收客梦，何妨无酒破春愁。
细教科树鸟声乐，远使疏泉山影浮。
晚得花开逢岁闰，可容结侣到丹丘。
示徒三戒
释原妙（宋代）

举心动念，无益于人，
戒之莫起。
病后游青龙寺
李端（唐代）

病来形貌秽，斋沐入东林。境静闻神远，身羸向道深。

芭蕉高自折，荷叶大先沈。
水调歌头 和张都运李氏柳塘赏荷韵
王旭（元代）

我爱此塘好，碧水映红蕖。垂杨袅袅烟笼，绿发倩风梳。医却尘埃俗病，唤起沧浪幽兴，怀抱一时舒。更把直钩钓，得意不须鱼。忆当年，吟北渚，醉西湖。兰舟撑入云锦，未必画中如。世事春风一梦，回首欢游安在，烟海隔蓬壶。清赏有今日，题壁记来初。